NITRA/LUČENEC. Na stolnotenisových majstrovstvách Slovenska mladších žiakov zasiahol lučenecký hráč Niklas Péter do bojov vo dvojhre, štvorhre i mixe. Na medailové pozície sa mladší z bratskej dvojice Péterovcov prepracoval vo štvorhre, hral ju po boku Matúša Dika z Námestova. Postúpili do finále, v ktorom však prehrali 0:3 na sety s dvojicou Kaššay/Brat (Námestovo, Pezinok) a prevzali si tak strieborné medaily.
"Strieborná pozícia predstavovala to maximum, čo mohli Niklas a Diko dosiahnuť, keďže hrali proti dvom najlepším, najvyššie nasadeným hráčom. Niko podal vo štvorhre vynikajúce výkony, hral na hranici svojich možností. Predviedol asi najprogresívnejšiu hru, a to aj podľa ostatných trénerov. Bol svetlým zjavom turnaja," uviedol stolný tenista STK Lučenec – Kalinovo Juraj Péter, ktorý je otcom Niklasa.
Stroskotal na neskoršom majstrovi
Vo dvojhre vyhral N. Péter svoju základnú skupinu, v ktorej zdolal troch súperov. Talentovaný hráč STK Lučenec – Kalinovo si následne v osemfinále poradil 3:1 s Patrikom Bučkom z Topoľčian. Vo štvrťfinále ho však zastavil Andrej Kaššay z Námestova, ktorý si napokon vybojoval majstrovský titul. Niklas Péter podľahol Kaššayovi 0:3 a obsadil 5. – 8. miesto.
"Sebaisto postúpil do štvrťfinále, pričom v osemfinále Bučka nepustil k ničomu. Niklas však v osmičke, bohužiaľ, narazil na turnajovú jednotku a jeho sebavedomie v tomto dueli zlyhalo. Nebol som s jeho výkonom v zápase s Kaššayom spokojný. Umiestnenie Nika je reálne, keď vychádzame z výsledkov v priebehu sezóny," uviedol Péter st.
V mixe umiestnenie v osmičke
Partnerkou Niklasa Pétera bola v mixe Zvolenčanka Nikoleta Púchovanová a konečnou stanicou pre nich bolo štvrťfinále. V stretnutí o postup do semifinále im vystavil stop trnavský pár Peko/Kukuľková, prehrali s ním 0:3. Dvojica N. Péter/Púchovanová sa umiestnila na 5. – 8. priečke. Ich premožitelia sa prebojovali do finále, kde neuspeli.
"Partnerka Niklasa je ešte mladá, aby mohli skončiť lepšie. Dosiahli maximum," konštatoval Juraj Péter. Dejiskom stolnotenisových majstrovstiev Slovenska mladších žiakov bola v dňoch 18. a 19. júna Nitra.